奉送時中攝東曹獄掾
作者：黄庭堅
朝代：宋

paragraphs: 公退蒲團坐後亭，短日松風吟萬籟。
黄葵紫菊委榛叢，雪梅靚妝欲無對。
遣騎相呼近酒樽，言君曉鼓前征旆。
蒼崖按轡虎豹號，野水呼船風雨晦。
昨日歸來有行色，未曾從容解冠带。
府中奪我同官良，簡書趣行將數輩。
王事君今困馬鞍，田園我亦思牛背。
安得歸舟載月明，鸕鷀白鷗爲友生。
一身不是百年物，五湖無邊萬里行。
欲招蓑笠同雲水，念君未可及吾盟。
富于春秋貌突兀，睥睨滿世收功名。
參軍雖卑獄司命，多由陰德至公卿。
顉頤折額秦相國，不滿三尺齊晏嬰。
丈夫身在形骸外，俗眼那能致重輕。